CELEX: 52016PC0080
Language: et
Date: 2016-02-10
Title: Ettepanek: NÕUKOGU RAKENDUSOTSUS, mis käsitleb 30 % nõukogu otsusega (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) Austriale määratud taotlejate ümberpaigutamise ajutist peatamist

EUROOPA KOMISJON
            Brüssel,10.2.2016
            COM(2016) 80 final
            2016/0045(NLE)
            Ettepanek:
            NÕUKOGU RAKENDUSOTSUS,
            mis käsitleb 30 % nõukogu otsusega (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) Austriale määratud taotlejate ümberpaigutamise ajutist peatamist
            
               
         
         
            
               SELETUSKIRI
            
            
               1.ETTEPANEKU TAUST
            
            
               1.1. Aluslepingu artikli 78 lõige 3 ja praegu kohaldatavad ajutised ümberpaigutamiskavad 
            
            
               
                  Ühise varjupaigapoliitika osana sätestatakse Euroopa Liidu toimimise lepingu (edaspidi „ELi toimimise leping”) artikli 78 lõikes 3 konkreetne õiguslik alus hädaolukordadega tegelemiseks. See põhineb Euroopa Komisjoni ettepanekul ja võimaldab nõukogul pärast Euroopa Parlamendiga konsulteerimist võtta ajutisi meetmeid, et aidata liikmesriike, kes seisavad silmitsi hädaolukorraga, mis seisneb kolmandate riikide kodanike ootamatus sissevoolus ühte või mitmesse liikmesriiki. ELi toimimise lepingu artikli 78 lõikes 3 kavandatud ajutised meetmed on olemuselt erakorralised. Need võetakse kasutusele vaid juhul, kui kolmandate riikide kodanike ootamatu sissevoolu tõttu tekivad liikmesriigi/liikmesriikide varjupaigasüsteemi(de)s piisavalt kiireloomulised ja suured probleemid. 
               
               
                  ELi toimimise lepingu artikli 78 lõike 3 alusel võttis nõukogu vastu kaks otsust, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks. Nõukogu otsuse (EL) 2015/1523
                     1
                   kohaselt paigutatakse 40 000 rahvusvahelise kaitse taotlejat ümber Itaaliast ja Kreekast teistesse liikmesriikidesse. Nõukogu otsuse (EL) 2015/1601
                     2
                   kohaselt paigutatakse 120 000 rahvusvahelise kaitse taotlejat ümber Itaaliast ja Kreekast ning teistest liikmesriikidest, kui need liikmesriigid satuvad hädaolukorda.
               
               
                  Nõukogu otsuse (EL) 2015/1601 kohaselt on Austriale määratud 3 551 isikut, kes asustatakse ümber Itaaliast ja Kreekast. 
               
               
                  Otsuse (EL) 2015/1601 artikli 4 lõike 5 kohaselt võib liikmesriik erandlikel asjaoludel teatada 26. detsembriks 2015 nõukogule ja komisjonile, et tal ei ole ajutiselt võimalik osaleda kuni 30 % talle kõnealuse artikli lõike 1 kohaselt määratud taotlejate ümberpaigutamise protsessis, esitades selleks nõuetekohased põhjused, mis on kooskõlas Euroopa Liidu lepingu artiklis 2 sätestatud liidu põhiväärtustega. Komisjon peaks esitatud põhjuseid hindama ja esitama nõukogule ettepanekud kuni 30 % asjaomasele liikmesriigile lõike 1 kohaselt määratud taotlejate ümberpaigutamise ajutise peatamise kohta. Kui see on põhjendatud, võib komisjon teha ettepaneku pikendada ülejäänud määratud taotlejate ümberpaigutamist kuni 12 kuuks pärast artikli 13 lõikes 2 osutatud kuupäeva.
               
               
                  16. detsembri 2015. aasta kirjas teatas Austria komisjonile ja nõukogule, et ta on sattunud olukorda, millele viidatakse nõukogu 22. septembri 2015. aasta otsuse (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) artikli 4 lõikes 3, ning esitas põhjused ja taotles ümberpaigutamise mehhanismi kohandamist Austria toetamiseks. 22. detsembri 2015. aasta kirjas taotles Austria vastavalt nõukogu otsuse (EL) 2015/1601 artikli 4 lõikele 5 kuni 30 % kõnealuse otsuse kohaselt Austriale määratud taotlejate ümberpaigutamise ajutist peatamist ja ülejäänud määratud taotlejate ümberpaigutamise tähtaja pikendamist kuni kaheteistkümneks kuuks pärast nõukogu otsuse (EL) 2015/1601 artikli 13 lõikes 2 osutatud kuupäeva.
               
            
            
               1.2. Nõukogu otsuse (EL) 2015/1601 artikli 4 lõike 5 kohaldamine Austria suhtes
            
            
               
                  Austrias valitsevad erandlikud asjaolud ja tekkinud on hädaolukord, mille on põhjustanud kolmandate riikide kodanike ootamatu sissevool tema territooriumile. 
               
               
                  Kuna märkimisväärselt on suurenenud ebaseaduslike piiriületuste arv ELi sisenemiseks ja teisene ränne Euroopas, on Austrias järsult suurenenud rahvusvahelise kaitse taotlejate arv. 
               
               
                  Eurostati andmed kinnitavad varjupaigataotlejate arvu järsku suurenemist Austrias. Võrreldes ajavahemikuga 1. jaanuarist kuni 30. novembrini 2014 suurenes rahvusvahelise kaitse taotlejate arv ajavahemikul 1. jaanuarist kuni 30. novembrini 2015 rohkem kui 230 % (23 835-lt 80 880-le). Alates septembrist on igakuine rahvusvahelise kaitse taotlejate arv kasvanud enam kui 10 000 taotlejani kuus. Euroopa Varjupaigaküsimuste Tugiameti 2015. aasta detsembri ja 2016. aasta jaanuari andmete kohaselt on rahvusvahelise kaitse taotlejate arv vähenenud sarnaselt mitme muu liikmesriigiga (8 392 taotlejat 2015. aasta detsembris ja 5 887 taotlejat 2016. aasta jaanuaris). Nende kahe kuu näitajad on siiski suuremad kui asjaomased näitajad aasta varem.
               
               
                  Austria oli 2015. aastal rahvusvahelise kaitse taotlejate arvu poolest elaniku kohta ELis teisel kohal pärast Rootsit (9 421 taotlejat miljoni elaniku kohta Eurostati andmetel).
               
               
                  Kirjeldatud olukord on seadnud Austria varjupaigasüsteemi suure surve alla, mille tõsised praktilised tagajärjed kohapeal mõjutavad nii vastuvõtutingimusi kui ka varjupaigasüsteemi suutlikkust taotlustega toime tulla. 
               
               
                  Seetõttu nõuab praegune rändega seotud olukord Austrias ning surve Austria suutlikkusele rahvusvahelise kaitse taotlusi menetleda ja pakkuda selgelt rahvusvahelist kaitset vajavatele inimestele nõuetekohaseid vastuvõtutingimusi nõukogu otsuse (EL) 2015/1601 kohaselt, et ajutiselt peatataks kuni 30 % Austriale määratud taotlejate ümberpaigutamine. Nõukogu otsuse (EL) 2015/1601 kohaselt on 30 % Austriale määratud taotlejatest 1 065 isikut. 
               
               
                  Selleks et aidata vähendada tugevat survet, mille alla Austria ümberpaigutamise sihtliikmesriigina on sattunud, tuleks üheks aastaks ajutiselt peatada kuni 30 % nõukogu otsuse (EL) 2015/1601 kohaselt Austriale määratud taotlejate ümberpaigutamine. 
               
               
                  Austrial on endiselt kohustus paigutada ülejäänud 2 486 Austriale määratud taotlejat kiiresti ja korrapäraselt ümber 26. septembriks 2017 (kuupäev, mil lõppeb nõukogu otsuse (EL) 2015/1601 kohaldamine). 
               
               
                  30 % määratud taotlejate ümberpaigutamise peatamine 12 kuuks on piisav ja proportsionaalne meede, et reageerida olukorrale Austrias. Ülejäänud määratud taotlejate ümberpaigutamise tähtaja pikendamine pärast nõukogu otsuse (EL) 2015/1601 artikli 13 lõikes 2 osutatud kuupäeva ei oleks õigustatud. On tähtis, et ümberpaigutamine Itaaliast ja Kreekast toimuks kuni 26. septembrini 2017 kiiresti ja korrapäraselt, et leevendada tulemuslikult Itaalias ja Kreekas praegu valitsevat hädaolukorda.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
         
         
            
               2.1. Kavandatud meetmete kokkuvõte
            
            
               
                  Selleks et aidata Austrial paremini toime tulla hädaolukorraga, mille on põhjustanud kolmandate riikide kodanike ootamatu sissevool tema territooriumile, nähakse kavandatava nõukogu rakendusotsusega ette kuni 30 % nõukogu otsuse (EL) 2015/1601 kohaselt Austriale määratud taotlejate ümberpaigutamise ajutine peatamine üheks aastaks. 
               
               
                  Austrial on endiselt kohustus paigutada Itaaliast ja Kreekast oma territooriumile ümber 3 551 isikut vastavalt nõukogu otsusele (EL) 2015/1601 kõnealuse otsuse artikli 13 lõikes 2 osutatud tähtajaks.
               
               
                  Käesolev nõukogu rakendusotsus ei mõjuta nende kolmanda riigi kodanike olukorda, kes on juba nõukogu otsuse (EL) 2015/1601 kohaselt Austriasse ümber paigutatud. 
               
            
            
               2.2. Õiguslik alus ja vahendi valik
            
            
               
                  Nõukogu rakendusotsuse ettepaneku õiguslik alus on nõukogu otsuse (EL) 2015/1601 artikli 4 lõige 5. 
               
               
                  Kooskõlas nõukogu otsuse (EL) 2015/1601 artikli 4 lõikega 7 on kavandatav õigusakt nõukogu rakendusotsus.
               
            
            
               2.3. Subsidiaarsus 
            
            
               
                  Euroopa Liidu toimimise lepingu V jaotisega, milles käsitletakse vabadusel, turvalisusel ja õigusel rajanevat ala, antakse teatavad volitused neis küsimustes Euroopa Liidule. Selliseid volitusi tuleb teostada kooskõlas Euroopa Liidu lepingu artikliga 5, st ainult niisuguses ulatuses ja juhul, kui liikmesriigid ei suuda kavandatava meetme eesmärke täielikult saavutada ning seepärast saaks kavandatava meetme ulatust ja mõju arvestades neid paremini saavutada Euroopa Liidu tasandil.
               
               
                  Euroopa Liit teostas selles valdkonnas kõnealuseid volitusi, võttes vastu nõukogu otsuse (EL) 2015/1601. Kavandatav meede tähendab liikmesriigi mõnede kõnealuse otsuse kohaste kohustuste peatamist hädaolukorra tõttu ja seetõttu võib kavandatava meetme võtta ainult Euroopa Liidu tasandil. 
               
            
            
               2.4. Proportsionaalsus 
            
            
               
                  Arvestades eespool kirjeldatud sissevoolust põhjustatud olukorra kiireloomulisust ja raskust, ei lähe praegu kohaldatava ELi meetme peatamine Austria suhtes olukorra tulemuslikuks lahendamiseks vajalikust kaugemale. Peatamine puudutab ainult Austriat ning on osaline ja ajutine ega mõjuta nende rahvusvahelise kaitse taotlejate õigusi, kes on juba enne käesoleva ettepaneku vastuvõtmist Austriasse ümber paigutatud.
               
            
            
               2.5. Mõju põhiõigustele 
            
            
               
                  Käesolev ettepanek ei mõjuta nõukogu otsuse (EL) 2015/1601 kohaldamisalasse kuuluvate rahvusvahelise kaitse taotlejate põhiõigusi, mis on sätestatud ELi põhiõiguste hartas (edaspidi „harta”). Ümberpaigutamise sihtliikmesriigi kohustuste ajutine peatamine puudutab ainult Austriat, on ajutine ega mõjuta neid taotlejaid, kes on juba enne käesoleva ettepaneku vastuvõtmist Austriasse ümber paigutatud.
               
            
            
               3.MÕJU EELARVELE
            
            
               
                  Ettepanekuga ei kaasne ELi eelarvele lisakulusid.
               
            
            
               2016/0045 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               mis käsitleb 30 % nõukogu otsusega (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) Austriale määratud taotlejate ümberpaigutamise ajutist peatamist
            
         
         
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 22. septembri 2015. aasta otsust (EL) 2015/1601, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks,
                  3
                eriti selle artikli 4 lõiget 5 ja artikli 4 lõiget 7,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)ELi toimimise lepingu artikli 78 lõike 3 alusel võttis nõukogu vastu kaks otsust, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks. Nõukogu otsuse (EL) 2015/1523
                  4
                kohaselt paigutatakse 40 000 rahvusvahelise kaitse taotlejat ümber Itaaliast ja Kreekast teistesse liikmesriikidesse. Nõukogu otsuse (EL) 2015/1601 kohaselt paigutatakse 120 000 rahvusvahelise kaitse taotlejat ümber Itaaliast ja Kreekast teistesse liikmesriikidesse.
            
            
               (2)Hädaolukorra tõttu, mille on põhjustanud kolmandate riikide kodanike ootamatu sissevool Itaaliasse ja Kreekasse, ning kuna on tungiv vajadus neid liikmesriike kiiresti aidata kooskõlas liikmesriikidevahelise solidaarsuse ja vastutuse õiglase jagamise põhimõttega, on nõukogu otsuse (EL) 2015/1601 aluseks ELi toimimise lepingu artikli 78 lõige 3. Sellest tulenevalt peaks iga ümberpaigutamise sihtliikmesriik tagama, et ümberpaigutamine toimub korrapäraselt, viivitamata ja piisaval tasemel.
            
            
               (3)Nõukogu otsuse (EL) 2015/1601 artikli 4 lõike 5 kohaselt võib liikmesriik erandlikel asjaoludel teatada 26. detsembriks 2015 nõukogule ja komisjonile, et tal ei ole ajutiselt võimalik osaleda kuni 30 % talle kõnealuse artikli lõike 1 kohaselt määratud taotlejate ümberpaigutamise protsessis, esitades selleks nõuetekohased põhjendused, mis on kooskõlas Euroopa Liidu lepingu (edaspidi „ELi leping”) artiklis 2 sätestatud liidu põhiväärtustega. Komisjon peaks esitatud põhjusi hindama ja esitama nõukogule ettepanekud kuni 30 % asjaomasele liikmesriigile nõukogu otsuse (EL) 2015/1601 artikli 4 lõike 1 kohaselt määratud taotlejate ümberpaigutamise ajutise peatamise kohta. Kui see on põhjendatud, võib komisjon teha ettepaneku pikendada ülejäänud määratud taotlejate ümberpaigutamist kuni 12 kuuks pärast nõukogu otsuse (EL) 2015/1601 artikli 13 lõikes 2 osutatud kuupäeva.
            
            
               (4)Austrias valitsevad erandlikud asjaolud ja tekkinud on hädaolukord, mille on põhjustanud kolmandate riikide kodanike ootamatu sissevool tema territooriumile. 
            
            
               (5)Kuna märkimisväärselt on suurenenud ebaseaduslike piiriületuste arv ELi sisenemiseks ja teisene ränne Euroopas, on Austrias järsult suurenenud rahvusvahelise kaitse taotlejate arv. 
            
            
               (6)Eurostati andmed kinnitavad varjupaigataotlejate arvu järsku suurenemist Austrias. Võrreldes ajavahemikuga 1. jaanuarist kuni 30. novembrini 2014 suurenes rahvusvahelise kaitse taotlejate arv ajavahemikul 1. jaanuarist kuni 30. novembrini 2015 rohkem kui 230 % (23 835-lt 80 880-le). Alates septembrist on igakuine rahvusvahelise kaitse taotlejate arv kasvanud enam kui 10 000 taotlejani kuus. Kuigi Euroopa Varjupaigaküsimuste Tugiameti andmetel vähenes taotlejate arv 2015. aasta detsembris ja 2016. aasta jaanuaris võrreldes eelnevate kuudega, on see endiselt suur.
            
            
               (7)Austria oli 2015. aastal rahvusvahelise kaitse taotlejate arvu poolest elaniku kohta ELis teisel kohal pärast Rootsit (9 421 taotlejat miljoni elaniku kohta Eurostati andmetel).
            
            
               (8)Kirjeldatud olukord on seadnud Austria varjupaigasüsteemi suure surve alla, mille tõsised praktilised tagajärjed kohapeal mõjutavad nii vastuvõtutingimusi kui ka varjupaigasüsteemi suutlikkust taotlustega toime tulla. 
            
            
               (9)Seetõttu nõuab praegune rändega seotud olukord Austrias ning surve Austria suutlikkusele rahvusvahelise kaitse taotlusi menetleda ja pakkuda selgelt rahvusvahelist kaitset vajavatele inimestele nõuetekohaseid vastuvõtutingimusi nõukogu otsuse (EL) 2015/1601 kohaselt, et kuni 30 % Austriale määratud taotlejate (1 065 taotleja) ümberpaigutamine peatataks ajutiselt üheks aastaks. 
            
            
               (10)Ajutise peatamise ajal on Austrial kohustus jätkata talle määratud ülejäänud taotlejate kiiret ja korrapärast ümberpaigutamist. 
            
            
               (11)30 % määratud taotlejate ümberpaigutamise peatamine üheks aastaks on piisav ja proportsionaalne meede, et reageerida olukorrale Austrias. Ülejäänud määratud taotlejate ümberpaigutamise tähtaja pikendamine pärast nõukogu otsuse (EL) 2015/1601 artikli 13 lõikes 2 osutatud kuupäeva ei oleks õigustatud. On tähtis, et ümberpaigutamine Itaaliast ja Kreekast toimuks kuni 26. septembrini 2017 kiiresti ja korrapäraselt, et leevendada tulemuslikult Itaalias ja Kreekas praegu valitsevat hädaolukorda.
            
            
               (12)Kuna liikmesriigid ei suuda käesoleva nõukogu rakendusotsuse eesmärke piisavalt saavutada, küll aga saab neid meetmete ulatuse ja toime tõttu paremini saavutada liidu tasandil, võib liit võtta meetmeid kooskõlas ELi lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev nõukogu rakendusotsus nimetatud eesmärkide saavutamiseks vajalikust kaugemale. 
            
            
               (13)Käesolevas nõukogu rakendusotsuses austatakse põhiõigusi ja järgitakse Euroopa Liidu põhiõiguste hartas tunnustatud põhimõtteid. 
            
            
               (14)Kuna Ühendkuningriik ei osale nõukogu otsuses (EL) 2015/1601, ei osale ta käesoleva otsuse vastuvõtmisel ning see ei ole tema suhtes siduv ega kohaldatav.
            
            
               (15)Kuna Iirimaa ei osale nõukogu otsuses (EL) 2015/1601, ei osale ta käesoleva otsuse vastuvõtmisel ning see ei ole tema suhtes siduv ega kohaldatav.
            
         
         
            
               (16)ELi lepingule ja ELi toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva nõukogu rakendusotsuse vastuvõtmisel ning see ei ole tema suhtes siduv ega kohaldatav. 
            
            
               (17)Pidades silmas olukorra pakilisust, peaks käesolev nõukogu rakendusotsus jõustuma järgmisel päeval pärast selle avaldamist Euroopa Liidu Teatajas,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Nõukogu otsuse (EL) 2015/1601 kohaselt Austriale määratud 1 065 taotleja ümberpaigutamine peatatakse kuni ... [üks aasta alates käesoleva nõukogu rakendusotsuse vastuvõtmisest]. 
            
            
               Artikkel 2
            
            
               Käesolev otsus jõustub järgmisel päeval pärast selle avaldamist Euroopa Liidu Teatajas.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  Nõukogu 14. septembri 2015. aasta otsus (EL) 2015/1523, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks (ELT L 239, 15.9.2015, lk 146).
               
               
                  
                     (2)
                  Nõukogu 22. septembri 2015. aasta otsus (EL) 2015/1601, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks (ELT L 248, 24.9.2015, lk 80).
               
               
                  
                     (3)
                  ELT L 248, 24.9.2015, lk 80.
               
               
                  
                     (4)
                  Nõukogu 14. septembri 2015. aasta otsus (EL) 2015/1523, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks (ELT L 239, 15.9.2015, lk 146).